次韵黄子理宣德田居四時  其三
作者：釋道潜
朝代：宋

paragraphs: 村落已徂暑，蚊蠅尚喧啾。
衡門霽朝雨，茅竹歸新秋。
機絲迫鄰女，札札無停休。
中田藹黄稼，爛熳如雲浮。
淥蟻釀新甕，嘉魴釣清流。
瓦尊遲來客，禮數忘獻酬。
三盃未肯辭，笑語方綢繆。
時平盜自隠，場圃無宵憂。
兒孫漸束髮，婚嫁迫所謀。
款曲從我言，歸途蹇淹留。
林端有月色，相送前溪頭。